CELEX: 52019DC0533
Language: mt
Date: 2019-06-05 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-ħsieb li tiġi kkoreġuta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta’ terminu medju fir-Rumanija

IL-KUMMISSJONI EWROPEA
            Brussell, 5.6.2019
            COM(2019) 533 final
            Rakkomandazzjoni għal
            RAKKOMANDAZZJONI TAL-KUNSILL
            bil-ħsieb li tiġi kkoreġuta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta’ terminu medju fir-Rumanija
            {SWD(2019) 533 final}
            
               
         
         
            
            
               
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               bil-ħsieb li tiġi kkoreġuta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta’ terminu medju 
               
                  fir-Rumanija
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 121(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika
                  1
               , u b’mod partikolari t-tieni subparagrafu tal-Artikolu 10(2) tiegħu,
            
            
               Wara li kkunsidra r-rakkomandazzjoni tal-Kummissjoni,
            
            
               Billi:
            
            
               (1)Skont l-Artikolu 121 tat-Trattat, l-Istati Membri għandhom jippromwovu finanzi pubbliċi sodi fuq terminu medju ta’ żmien permezz tal-koordinazzjoni tal-politika ekonomika u s-sorveljanza multilaterali sabiex tiġi evitata l-okkorrenza ta’ defiċits pubbliċi eċċessivi.
            
            
               (2)Il-Patt ta’ Stabbiltà u Tkabbir (PST) huwa bbażat fuq l-objettiv ta’ finanzi pubbliċi sodi bħala mezz tat-tisħiħ tal-kundizzjonijiet għall-istabbiltà tal-prezzijiet u għal tkabbir sostenibbli b’saħħtu li jwassal għall-ħolqien ta’ impjiegi.
            
            
               (3)F’Ġunju 2017
                  2
                u f’Ġunju 2018
                  3
                il-Kunsill sab  skont l-Artikolu 121(4) tat-Trattat li fl-2016 u fl-2017, rispettivament, kien hemm devjazzjoni sinifikanti osservata mill-objettiv baġitarju fuq terminu medju ta’ żmien tar-Rumanija jew mill-perkors ta’ aġġustament lejh. Fid-dawl ta’ dawn id-devjazzjonijiet sinifikanti stabbiliti, il-Kunsill ħareġ Rakkomandazzjonijiet biex ir-Rumanija tieħu l-miżuri politiċi meħtieġa biex tindirizzahom. Il-Kunsill sussegwentement sab li r-Rumanija ma kinitx ħadet azzjoni effettiva b’reazzjoni għal dawk ir-Rakkomandazzjonijiet. Fl-iktar Rakkomandazzjoni riċenti, adottata fl-4 ta’ Diċembru 2018
                  4
               , il-Kunsill irrakkomanda li r-Rumanija tieħu l-miżuri meħtieġa biex tiżgura li r-rata ta’ tkabbir nominali tan-nefqa pubblika primarja netta
                  5
                ma tkunx taqbeż l-4,5 % fl-2019, li tikkorrispondi għall-aġġustament strutturali annwali ta’ 1,0 % tal-PDG.
            
            
                (4)Fl-2018, fuq il-bażi tal-previżjoni tal-Kummissjoni tar-rebbiegħa 2019 u d-data dwar l-eżitu tal-2018 ivvalidata mill-Eurostat, it-tkabbir tal-infiq pubbliku primarju nett kien ħafna ogħla mill-valur referenzjarju tal-infiq, li jindika devjazzjoni sinifikanti b’marġni wiesa’ (devjazzjoni ta’ 2,4 % tal-PDG). Id-defiċit strutturali ma tnaqqasx, baqa’ ġeneralment stabbli għal madwar 3,0 % tal-PDG potenzjali, u indika wkoll devjazzjoni sinifikanti mill-aġġustament strutturali rakkomandat (devjazzjoni ta’ 0,8 % tal-PDG). Id-daqs tad-devjazzjoni indikat mill-bilanċ strutturali huwa affettwat b’mod negattiv minn dħul mhux mistenni, minn deflatur tal-PDG ogħla u minn stima sottostanti ogħla ta’ tkabbir potenzjali tal-PDG meta mqabbla mal-medja fuq terminu medju ta’ żmien sottostanti tal-valur referenzjarju tan-nefqa. Mill-banda l-oħra, id-daqs tad-devjazzjoni indikat mill-bilanċ strutturali huwa affettwat b’mod pożittiv minn infiq baxx ta’ investiment pubbliku, li jitqassmu fil-valur referenzjarju tan-nefqa. Irrispettivament minn dik id-differenza, iż-żewġ indikaturi jikkonfermaw devjazzjoni sinifikanti mir-rekwiżiti tal-fergħa preventiva tal-PST fl-2018.
            
            
               (5)Fil-5 ta’ Ġunju 2019, wara valutazzjoni ġenerali, il-Kummissjoni kkunsidrat li fir-Rumanija teżisti devjazzjoni osservata sinifikanti mill-perkors ta’ aġġustament lejn l-objettiv baġitarju fit-terminu medju ta’ żmien u ħarġet twissija lir-Rumanija skont l-Artikolu 121(4) tat-Trattat u mal-ewwel subparagrafu tal-Artikolu 10(2) tar-Regolament (KE) Nru 1466/97.
            
            
               (6)Skont it-tieni subparagrafu tal-Artikolu 10(2) tar-Regolament (KE) Nru 1466/97 il-Kunsill għandu jindirizza rakkomandazzjoni lill-Istat Membru kkonċernat biex jieħu l-miżuri ta’ politika neċessarji. Ir-Regolament (KE) Nru 1466/97 jipprevedi li r-rakkomandazzjoni se tistabbilixxi skadenza ta’ mhux aktar minn ħames xhur sa meta l-Istat Membru għandu jindirizza d-devjazzjoni. Fuq il-bażi ta’ dan, l-iskadenza tal-15 ta’ Ottubru 2019 biex ir-Rumanija tindirizza d-devjazzjoni tidher xierqa. Sa din id-data jenħtieġ li r-Rumanija tirrapporta dwar l-azzjoni meħuda b’reazzjoni għal din ir-Rakkomandazzjoni. 
            
            
               (7)Fuq il-bażi tal-proġettazzjonijiet tal-marġni tal-potenzjal tal-produzzjoni tal-previżjoni tar-rebbiegħa 2019 tal-Kummissjoni, fl-2019 u fl-2020 ir-Rumanija se tibqa’ fi żminijiet ekonomiċi normali. Il-proporzjon tad-dejn pubbliku ġenerali tar-Rumanija huwa taħt il-limitu ta’ 60 % tal-PDG. Għaldaqstant, l-isforz strutturali minimu meħtieġ mir-Regolament (KE) Nru 1466/97 u mill-matriċi ta’ aġġustamenti miftehma komunament skont il-PST, li tieħu kont taċ-ċirkostanzi ekonomiċi prevalenti u tal-problemi possibbli dwar is-sostenibbiltà, jammonta għal 0,5 % tal-PDG kemm għall-2019 kif ukoll għall-2020. 
            
            
               (8)Id-defiċit strutturali tar-Rumanija żdied gradwalment, minn 0,1 % tal-PDG fl-2015 għal 1,7 % tal-PDG fl-2016, 2,9 % tal-PDG fl-2017 u 3,0 % tal-PDG fl-2018. Biex jiġi kkomplementat ir-rekwiżit tal-aġġustament minimu jenħtieġ li jsir sforz addizzjonali u persistenti biex jagħmel tajjeb għad-devjazzjoni kumulattiva u biex ir-Rumanija tinġieb lura għall-perkors ta’ aġġustament xieraq wara t-telf persistenti li akkumulat mill-2016. Jidher li sforz addizzjonali ta’ 0,5 % tal-PDG fl-2019 u 0,25 % tal-PDG fl-2020 ikun xieraq fid-dawl tal-kobor tad-devjazzjoni sinifikanti osservata mill-perkors ta’ aġġustament rakkomandat lejn l-objettiv baġitarju ta’ terminu medju. Tali sforz ikun konformi mal-aġġustament rakkomandat għall-2019 mill-Kunsill fl-4 ta’ Diċembru 2018. Se jaċċellera l-aġġustament lura lejn l-objettiv baġitarju ta’ terminu medju ta’ żmien. 
            
            
               (9)It-titjib meħtieġ tal-bilanċ strutturali b’1,0 % tal-PDG għall-2019 u 0,75 % tal-PDG għall-2020 huwa konsistenti mar-rata ta’ tkabbir nominali tan-nefqa pubblika primarja netta li ma tkunx ogħla minn 4,5 % fl-2019 u 5,1 % fl-2020.
            
         
         
            
               (10)Il-previżjoni tar-rebbiegħa 2019 tal-Kummissjoni tipproġetta deterjorament ulterjuri tal-bilanċ strutturali b’0,7 % tal-PDG fl-2019 u 1,2 % tal-PDG ulterjuri fl-2020. Għaldaqstant, it-titjib strutturali meħtieġ jissarraf fi ħtieġa li jiġu adottati miżuri ta’ rendiment strutturali totali ta’ 1,7 % tal-PDG fl-2019 u miżuri addizzjonali ta’ rendiment strutturali ta’ 1,95 % tal-PDG fl-2020 meta mqabbel mal-linja bażi attwali mill-previżjoni tal-Kummissjoni tar-rebbiegħa 2019.
            
            
               (11)Il-previżjoni tal-Kummissjoni tar-rebbiegħa tal-2019 tipproġetta defiċit pubbliku ta’ 3,5 % tal-PDG fl-2019 u 4,7 % tal-PDG fl-2020, li jkun ogħla mill-valur referenzjarju tat-Trattat ta’ 3 % tal-PDG. L-aġġustament strutturali meħtieġ jidher xieraq ukoll biex jiġi żgurat li r-Rumanija tirrispetta b’marġni t-3 % tal-PDG tal-valur referenzjarju tat-Trattat fl-2019 u fl-2020.
            
            
               (12)Jekk ir-Rumanija tonqos milli taġixxi fuq rakkomandazzjonijiet preċedenti biex tikkoreġi d-devjazzjonijiet sinifikanti osservata kif ukoll ikun hemm ir-riskju li teċċedi l-valur referenzjarju tat-Trattat tal-fergħa korrettiva tal-Patt ta’ Stabbiltà u Tkabbir tinħoloq il-ħtieġa li tittieħed azzjoni urġenti sabiex il-politika fiskali tagħha tinġieb lura fuq perkors prudenti. 
            
            
               (13)Sabiex jintlaħqu l-miri baġitarji rakkomandati, huwa kruċjali li r-Rumanija tadotta u timplimenta b’mod rigoruż il-miżuri neċessarji u tagħmel monitoraġġ mill-qrib tal-iżvilupp tan-nefqa kurrenti,
            
            
               (14)Jenħtieġ li r-Rumanija tirrapporta dwar l-azzjoni meħuda b’reazzjoni għal din ir-Rakkomandazzjoni sal-15 ta’ Ottubru 2019.
            
            
               (15)Huwa xieraq li din ir-Rakkomandazzjoni tkun pubblikata,
            
            
               B’DAN JIRRAKKOMANDA LI R-RUMANIJA:
            
            
               (1)tieħu l-miżuri neċessarji biex tiżgura li r-rata ta’ tkabbir nominali tan-nefqa pubblika primarja netta ma tkunx ogħla minn 4,5 % fl-2019 u 5,1 % fl-2020, li jikkorrispondi għal aġġustament strutturali annwali ta’ 1,0 % tal-PDG fl-2019 u 0,75 % fl-2020, u b’dan il-mod l-Istat Membru jitqiegħed fuq perkors xieraq ta’ aġġustament lejn l-objettiv baġitarju fit-terminu medju ta’ żmien; 
            
            
               (2)tuża kull qligħ mhux mistenni għat-tnaqqis tad-defiċit; jenħtieġ li l-miżuri ta’ konsolidazzjoni baġitarja tiżgura titjib dejjiemi fil-bilanċ strutturali ġenerali tal-gvern f’manjiera li tiffavorixxi t-tkabbir;
            
            
               (3)tagħti rapport lill-Kunsill sal-15 ta’ Ottubru 2019 dwar l-azzjoni meħuda b’reazzjoni għal din ir-Rakkomandazzjoni; jenħtieġ li r-rapport jipprovdi miżuri dettaljati biżżejjed u mħabbra b’mod kredibbli bil-għan li jkun hemm konformità mal-perkors ta’ aġġustament meħtieġ inkluż l-impatt baġitarju ta’ kull waħda minnhom, kif ukoll proġettazzjonijiet baġitarji aġġornati u dettaljati għall-2019 u l-2020.
            
            
               Din ir-rakkomandazzjoni hija indirizzata lir-Rumanija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        ĠU C 216, 6.7.2017, p. 1
               
               
                  
                     (3)
                  
                        ĠU C 223, 27.6.2018, p. 3.
               
               
                  
                     (4)
                  
                        ĠU C 460, 21.12.2018, p. 1.
               
               
                  
                     (5)
                  
                        In-nefqa pubblika primarja netta hija magħmula min-nefqa pubblika totali bl-esklużjoni tan-nefqa fuq l-imgħax, in-nefqa fuq programmi tal-Unjoni mqabbla kompletament mid-dħul mill-fondi tal-Unjoni u bidliet mhux diskrezzjonarji fin-nefqa fuq il-benefiċċji tal-qgħad. Il-formazzjoni tal-kapital fiss gross iffinanzjat fil-livell nazzjonali hija mifruxa fuq perjodu ta’ erba’ snin. Miżuri ta’ dħul diskrezzjonali jew żidiet fid-dħul mitluba mil-liġi huma meqjusa. Miżuri ta’ darba fuq in-naħa kemm tad-dħul kif ukoll tal-infiq huma nnettjati.